钦定古今图书集成/历象汇编/庶征典/第134卷 > 《贺栎阳醴泉表》独孤及
## 钦定古今图书集成/历象汇编/庶征典/第134卷 > 《贺栎阳醴泉表》独孤及

臣等言：“伏见京兆尹李勉奏，栎阳县有醴泉出，饮之
者痼疾皆愈。”臣闻王者泽周庶类，则神降百祥，天地
之心，去人不远。陛下厚德载物，与坤同符，以善利人，
如水润下。故后土献瑞，涌泉疗疾，灵源酌而不竭，沈
痼饮而皆痊。勿药之喜，万人是赖。仰窥天意，岂不以
是彰陛下之德施乎？不然，何众庶颙颙，强名圣水。彼
丹甑朱草，白麒赤雁，徒称太平之瑞，未闻功施于人。
方之圣泉，岂喻神异。臣等无任喜庆之至。